
Innovatív fajélesztő alkalmazás Hárslevelű szőlőfajta esetében

Kutatómunkám során a Tokaji borvidéken vizsgáltam a Hárslevelű szőlőfajta mustjának erjesztési lehetőségét innovatív élesztőtörzsek alkalmazásával a spontán erjedéssel összehasonlítva.
A dolgozat célja, hogy az a vizsgálatban használt élesztők közül melyik a legalkalmasabb hárslevelű szőlő esetében a mostanihoz (2022-es évjárat) hasonló szélsőséges időjárási viszonyok között.
Mivel a klímaváltozás hatásai már kézzelfoghatóan megjelentek: többek között aszály, magas hőmérsékleti maximumok, szélsőséges csapadékeloszlás formájában. Ezekhez a megváltozott klimatikus tényezőkhöz nemcsak a szőlészetben, hanem a borászatban is alkalmazkodnunk kell. Ennek az alkalmazkodásnak az egyik formálja, hogy új élesztőflóra szelekciókat vonunk be az erjesztésbe.
A kísérlet beállítása során 4 db élesztővel beoltott minta és egy kontroll minta került megfigyelésre. Az erjedés során napi rendszerességgel rögzítésre kerültek a minták sűrűségi, hőmérsékleti adatai. Ezen felül Lyza5000 típusú, FTIR elven működő analitikai műszer segítségével voltak vizsgálva a minták. A laborvizsgálatok a Tokaji Borvidék Szőlészeti és Borászati Kutatóintézet tarcali laborjában kerültek elvégzésre. A kísérlet beállítása a Royal Tokaji Borászati Zrt-nél történt. A vizsgálatban használt szőlő szintén a borászat Mézes mály dűlőjéből származó Hárslevelű szőlő volt.
Arra a megállapításra jutottam, hogy fel kell készülni minden téren a klímaváltozás hatásainak mérséklésére, nemcsak a szőlészetben, hanem a borászatban is. Szükség van innovatív technológiai megoldásokra, amelyek közül egyik lehet újabb speciális fajélesztőtörzs bevonása a különböző fajták erjesztéséhez. Fontos, hogy olyan élesztőtörzzsel dolgozzunk, amely nem tudja elnyomni a terroir jelleget, de segíti az alapanyag előnyös tulajdonságait minél jobban kidomborítani a fajtajelleg megőrzésével.



